’n Suid-Afrikaanse duiker het verlof ingesit om as vrywilliger te gaan help met die grotreddingspoging in Thailand, volgens ’n berig van Brent Lindeque op www.goodthingsguy.com
Die wêreld het ’n sug van verligting geslaak toe die 12 sokkerspelers en hulle afrigter uiteindelik na veiligheid gebring kon word nádat hulle na swaar reënbuie in oorstroomde grotte vasgekeer is.
Duikers het die 12 jong spelers en hul afrigter verlede week Maandag koud en honger in die duisternis op ’n modderige bank in ’n gedeeltelik oorstroomde grotkamer aangetref; sowat 4 kilometer in die grotte in. Verskeie lande het deelgeneem aan die gesamentlike reddingspoging.
Een van daardie duikers was ’n Suid-Afrikaner – Leandro Nicolas Gerardo – oorspronklik van Argentinië, maar wat grootgeword het in Pinetown, Suid-Afrika.
Die reddingspoging het drie dae lank geduur. Hulle het onverpoosd gewerk om op die eerste dag vier van die kinders uit te kry, vier op die derde dag en vier plus die afrigter op die laaste dag (en dit met die wete dat daar ’n groot risiko bestaan vir nog meer oorstromings).
Faithwire berig dat een van die ander duikers wat betrokke was by die redding, Ivan Karadzic, vertel het van sy groot vrees en die ernstige risiko’s wat die seuns in die gesig gestaar het, terwyl hulle deur die nou onderwatergange geswem het.